## ΣΥΓΚΡΙΤΙΚΗ ΑΝΑΛΥΣΗ ΛΕΙΤΟΥΡΓΙΑΣ ΓΕΩΡΓΙΚΩΝ ΕΠΙΧΕΙΡΗΣΕΩΝ

Η συγκριτική ανάλυση αποτελεί μία από τις πρώτες μεθόδους ανάλυσης που χρησιμοποιήθηκαν στο πλαίσιο της Οργάνωσης και Διοίκησης Γεωργικών Επιχειρήσεων.

Πρόκειται για μέθοδο που αξιολογεί τις διάφορες πτυχές οργάνωσης και λειτουργίας των επιχειρήσεων, με μέτρο σύγκρισης την "καλύτερη πρακτική" (*best practice*) στον τομέα τους. Αυτό με τη σειρά του διευκολύνει τις επιχειρήσεις να αναπτύξουν σχέδια για τον τρόπο υιοθέτησης της "καλύτερης πρακτικής", συνήθως με σκοπό την βελτίωση των οικονομικών τους αποτελεσμάτων ή άλλων πτυχών της λειτουργίας τους.

Αντίστοιχη μέθοδος χρησιμοποιείται τα τελευταία χρόνια, με τον όρο Benchmarking, στο στρατηγικό management επιχειρήσεων ή οργανισμών.

Η εφαρμογή της συγκριτικής ανάλυσης παρέχει σημαντικά πλεονεκτήματα:

1. Θεωρείται απλή μέθοδος όσον αφορά την εφαρμογή της
2. Το κόστος εφαρμογής της είναι χαμηλό
3. Θεωρείται εύκολη μέθοδος όσον αφορά την κατανόησή της από τους γεωργούς
4. Οδηγεί σε καλή γνώση όχι μόνο της υπό μελέτη γεωργικής επιχείρησης αλλά και των οικολογικών και κοινωνικοοικονομικών συνθηκών της περιοχής, στην οποία ανήκει γεωγραφικά η εκμετάλλευση.

Δύο είναι τα κύρια χαρακτηριστικά της μεθόδου:

1. Τα οικονομικά αποτελέσματα που χρησιμοποιούνται σαν βασικοί δείκτες ανάλυσης, υπολογίζονται για το σύνολο της γεωργικής επιχείρησης και όχι κατά κλάδο παραγωγής.
2. Η ανάλυση βασίζεται στην σύγκριση μεταξύ γεωργικών επιχειρήσεων.

Η ανάλυση ομάδας είναι η πλέον τυπική μέθοδος της κατηγορίας αυτής.

***Βασικές αρχές της Συγκριτικής Ανάλυσης***

Η συγκριτική ανάλυση χρησιμοποιεί μία ομάδα γεωργικών επιχειρήσεων, ομοίων όσον αφορά το παραγωγικό τους σύστημα, σε σχέση με την εξεταζόμενη γεωργική επιχείρηση. Με την μέθοδο αυτή μπορεί να συσχετισθεί το ύψος των βασικών οικονομικών αποτελεσμάτων που επιτυγχάνουν οι επιχειρήσεις της ομάδας (ή και άλλων παραμέτρων της οργάνωσης και της λειτουργίας τους), με το είδος, το ύψος των συντελεστών παραγωγής που έχουν στην διάθεση τους, αλλά και με τον τρόπο κατανομής και χρησιμοποίησής τους στους διάφορους κλάδους παραγωγής των επιχειρήσεων.

Όμως, επειδή στην πράξη δεν είναι εφικτό να προσδιορισθεί ομάδα γεωργικών επιχειρήσεων, με το ίδιο ακριβώς παραγωγικό σύστημα, γι' αυτό η μέθοδος της συγκριτικής ανάλυσης στρέφεται στην εξέταση γεωργικών επιχειρήσεων ομοίων κατά το δυνατόν.

### Επιλογή των Γεωργικών Επιχειρήσεων με σκοπό την εφαρμογή της Συγκριτικής Ανάλυσης

Η επιλογή των γεωργικών επιχειρήσεων, με σκοπό την δημιουργία της ομάδας που θα χρησιμοποιηθεί στην εφαρμογή της συγκριτικής ανάλυσης γίνεται με την χρησιμοποίηση μικρού αριθμού κριτηρίων. Ορισμένα από τα κριτήρια αυτά δύσκολα μπορούν να εκφρασθούν με αριθμούς, έχουν δηλαδή ένα χαρακτήρα ποιοτικό, ενώ κάποια άλλα κριτήρια μπορούν να μετρηθούν, έχουν δηλαδή ένα χαρακτήρα ποσοτικό. Τα ποιοτικά κριτήρια καθορίζουν το περιβάλλον της γεωργικής επιχείρησης, ενώ τα ποσοτικά κριτήρια χαρακτηρίζουν την δομή της γεωργικής εκμετάλλευσης ως παραγωγικής μονάδας. Η χρησιμοποίηση των προαναφερθέντων κατηγοριών κριτηρίων πρέπει στοχεύει ως αποτέλεσμα την απόκτηση ενός ομοιογενούς δείγματος (ομάδας) γεωργικών επιχειρήσεων.

Όσον αφορά την επιλογή των επιχειρήσεων με βάση τα ποιοτικά κριτήρια θεωρείται απαραίτητο να περιλαμβάνουν ορισμένους τύπους παραμέτρων, όπως:

1. Την παράμετρο των φυσικών χαρακτηριστικών που θα λαμβάνει υπ' όψιν ζητήματα της γεωγραφικής θέσης των εκμεταλλεύσεων, τις κλιματολογικές συνθήκες που επικρατούν στην περιοχή, το είδος και την γονιμότητα των εδαφών κλπ.
2. Την παράμετρο του ανθρωπίνου δυναμικού που αφορά το επίπεδο μόρφωσης των γεωργών, τον επιχειρηματικό δυναμισμό τους, την ικανότητά τους να εφαρμόζουν καινούριες τεχνικές, την συμμετοχή τους σε συλλογικές γεωργικές οργανώσεις κλπ.
3. Την παράμετρο του οικονομικού περιβάλλοντος των γεωργικών επιχειρήσεων, που αφορά τον το είδος και το μέγεθος του εμπορικού τομέα που πλαισιώνει την γεωργία, το επίπεδο τιμών της περιοχής, την ύπαρξη οργανισμών παροχής πιστωτικών υπηρεσιών (Τράπεζες) κλπ.

Συνεπώς η αγροτική περιοχή είναι μία γεωγραφική μονάδα που καθορίζεται με τέτοιο τρόπο ώστε μέσα στα όρια της, οι προαναφερθέντες παράμετροι να είναι παρόμοιοι. Πρέπει να ληφθεί υπ' όψιν, ότι μέσα στα όρια μιας αγροτικής περιοχής μπορεί να παρατηρούνται κάποιες διαφοροποιήσεις, που αναφέρονται πιθανώς στην ύπαρξη μικροκλίματος, στην παρουσία αστικών κέντρων, στην παρουσία οδικών αξόνων κλπ..

Κατά την διαδικασία της επιλογής των επιχειρήσεων που θα απαρτίσουν την απαραίτητη ομάδα με σκοπό την εφαρμογή της συγκριτικής ανάλυσης, με βάση τα ποσοτικά κριτήρια, κρίνεται απαραίτητο να λαμβάνεται υπ’οψιν το μέγεθος αυτών (όπως είναι γνωστό στις μεγάλου μεγέθους επιχειρήσεις εμφανίζονται το φαινόμενο οικονομιών κλίμακας). Ακόμη είναι απαραίτητος ο διαχωρισμός των γεωργικών επιχειρήσεων με βάση τον βαθμό εντατικής χρήσης ή μη των σταθερών συντελεστών ή της εργασίας (δηλαδή είναι αναγκαίος ο διαχωρισμός των εντατικών συστημάτων παραγωγής από τα αντίστοιχα εκτατικά).

Συνοψίζοντας, για την επιλογή των γεωργικών επιχειρήσεων που θα αποτελέσουν την ομάδα για την εφαρμογή της συγκριτικής ανάλυσης, ως πρώτο βήμα απαιτείται ο καθορισμός των ορίων της αγροτικής περιοχής, μέσα στα οποία θα επιλεγούν οι επιχειρήσεις.

Κατόπιν επιλέγονται οι γεωργικές επιχειρήσεις της ομάδας με βάση τα ποσοτικά κριτήρια. Αυτά πρέπει να αναφέρονται κυρίως στην έκταση του γεωργικού εδάφους και στον αριθμό των παραγωγικών ζώων, στον όγκο της διαθέσιμης εργασίας και την ποσότητα βασικών γεωργικών μηχανημάτων ή το μέγεθος σημαντικών γεωργικών κατασκευών που έχουν στην διάθεσή τους οι γεωργικές επιχειρήσεις.

Δύο κατηγορίες ποσοτικών κριτηρίων μπορούμε να διακρίνουμε:

1. Η πρώτη κατηγορία περιλαμβάνει κριτήρια που αφορούν ένα μόνο συντελεστή παραγωγής (π.χ. η συνολική έκταση της γεωργικής εκμετάλλευσης, τον αριθμό ζώων, το σύνολο της διαθέσιμης ανθρώπινης κλπ.).
2. Η δεύτερη κατηγορία περιλαμβάνει κριτήρια που αφορούν σχέσεις περισσοτέρων του ενός συντελεστών παραγωγής (ο αριθμός στρεμμάτων γεωργικής γης προς μια ανθρωπομονάδα διαθέσιμης εργασίας-Ε.Μ.Ε. κλπ).

Η επιλογή των γεωργικών επιχειρήσεων γίνεται με την διαδοχική χρησιμοποίηση αυτών των κριτηρίων (π.χ. εφαρμόζεται κατ’αρχήν το κριτήριο της έκτασης γεωργικής γης, κατόπιν στις εκμεταλλεύσεις που απομένουν προς επιλογή χρησιμοποιείται το κριτήριο τη διαθέσιμης εργασίας (σε Ε.Μ.Ε. ανά 100 στρέμματα κλπ.)

Τεχνικά η καλύτερη μέθοδος επιλογής της ομάδας των εκμεταλλεύσεων είναι η γραφική.

*Γραφική μέθοδος: Χρησιμοποιείται κάθε φορά ένα μόνο ποσοτικό κριτήριο.*



Με την διαδοχική χρησιμοποίηση των κριτηρίων προσδιορίζεται η ομάδα των γεωργικών επιχειρήσεων που αποτελούν (κατά το δυνατόν) ομειογενές σύνολο.

Όμως στην επιλογή της ομάδας των γεωργικών εκμεταλλεύσεων παίζει μεγάλο ρόλο και η πείρα του ειδικού που θα εφαρμόσει την συγκριτική ανάλυση, όσον αφορά τον καθορισμό των ορίων αποδοχής (άνω και κάτω), για κάθε χρησιμοποιούμενο κριτήριο.

Όσο η επιλογή των γεωργικών επιχειρήσεων είναι πιο αυστηρή (που εξαρτάται από τον αριθμό των χρησιμοποιούμενων ποσοτικών κριτηρίων επιλογής και τα προσδιοριζόμενα όρια αποδοχής για κάθε κριτήριο) τόσο η ομάδα είναι πιο ομοιογενής. Όμως ταυτόχρονα πρέπει να ληφθεί μέριμνα από τον ειδικό που θα εφαρμοσει την συγκριτική ανάλυση ώστε η ομοιογένεια της ομάδας να μην εξασφαλίζεται σε βάρος της αντιπροσωπευτικότητας της. Πάντως ο τελικός αριθμός των γεωργικών επιχειρήσεων που θα συγκροτήσουν την ομάδα θα πρέπει να είναι τουλάχιστον 20.

###  Η Εφαρμογή της Ανάλυσης Ομάδας των Γεωργικών Επιχειρήσεων με παράλληλη ανάλυση καθορισμένης Επιχείρησης

Ο σκοπός της ανάλυσης ομάδας είναι η μελέτη των σχέσεων που συνδέουν μεταξύ τους τα επιτυγχανόμενα οικονομικά αποτελέσματα των γεωργικών επιχειρήσεων της ομάδας, με το χρησιμοποιούμενο παραγωγικό σύστημα, δηλαδή το μεγεθος του, την παραγωγική εξειδίκευση, όπως και τον βαθμό εντατικοποίησης- την χρησιμοποίηση ορθών πρακτικών κατά την εφαρμογή των τεχνικών παραγωγής.

Στην διαδικασία της ανάλυσης της ομάδας είναι αναγκαίο να συγκριθούν οι γεωργικές επιχειρήσεις που επιλέχθηκαν για να δημιουργήσουν αυτό το σύνολο.

Το πρώτο βήμα της σύγκρισης είναι η ταξινόμηση των γεωργικών επιχειρήσεων κατά φθίνουσα τάξη, του βασικού οικονομικού αποτελέσματος που επιδιώκει η επιχείρηση για την οποία πραγματοποιείται η ανάλυση ομάδας (το Γεωργικό Οικογενειακό Εισόδημα/ διαθέσιμη ανθροπωμονάδα εργασίας-ΕΜΕ ή το επιχειρηματικό κέρδος/στρέμμα ή την αποδοτικότητα ιδιόκτητων κεφαλαίων κλπ) ή κάποιον άλλον δείκτη λειτουργίας της επιχείρησης που στοχεύει στην βελτίωσή του.

 Οι επιχειρήσεις της ομάδας που επιτυγχάνουν την χαμηλότερη βαθμολογία με βάση το επιλεγέν κριτήριο (ο αριθμός τους πρέπει να κυμαίνεται από 4-5 επιχειρήσεις) αποτελούν την ουραγό υποομάδα και όσες επιτυγχάνουν την υψηλότερη βαθμολογία (επίσης ο αριθμός τους πρέπει να κυμαίνεται από 4-5) απαρτίζουν την επικεφαλής υποομάδα. Οι λοιπές εκμεταλλεύσεις που δεν ανήκουν στις δυο παραπάνω κατηγορίες σχηματίζουν την μεσαία υποομάδα.

Το είδος των τεχνικοοικονομικών δεικτών που θα χρησιμοποιηθούν προσδιορίζονται ανάλογα με τον σκοπό που θέλει να επιτύχει η ορισμένη επιχείρηση Χ (βελτίωση οικονομικών μεγεθών ή άλλον δείκτη λειτουργίας της επιχείρησης και με βάση την παραγωγική κατεύθυνση των επιχειρήσεων και τις εφαρμοζόμενες τεχνικές παραγωγής).

Οι μέσοι όροι των τεχνικοοικονομικών δεικτών της επικεφαλής υποομάδας, παίζουν τον ρόλο του στόχου που πρέπει να επιτύχουν οι γεωργικές επιχειρήσεις της ομάδας. Το ίδιο ισχύει και για τις τιμές των δεικτών της ορισμένης επιχείρησης Χ, η οποία θα συγκριθεί στο πλαίσιο της ομάδας.

Η ανάλυση της ομάδας των γεωργικών επιχειρήσεων περιλαμβάνει 4 στάδια:

1. ***Προκαταρκτική φάση***: Αφορά την μελέτη των ποιοτικών χαρακτηριστικών των γεωργών, ιδιοκτητών των γεωργικών επιχειρήσεων, όπως και των ιδιαιτεροτήτων της συγκεκριμένης γεωργικής περιόδου, ώστε η ανάλυση να εμβαθύνει και σε παράγοντες που δεν αποτελούν συστατικά του παραγωγικού συστήματος των γεωργικών επιχειρήσεων, αλλά όμως μπορούν να το επηρεάσουν. Περιγράφονται τα αποτελέσματα της φάσης, χωρίς την χρήση τεχνικοοικονομικών δεικτών

π.χ. η δεκτικότητα των γεωργών να εφαρμόζουν καινοτομίες στο σύστημα παραγωγής, εάν υπήρξαν κατά την συγκεκριμένη γεωργική περίοδο χαλαζοπτώσεις ή έντονη και μακρά περίοδος ξηρασίας κλπ..

1. ***1η Φάση:*** Αφορά την ανάλυση του μεγέθους του συστήματος παραγωγής.

π.χ. η συνολική Χρησιμοποιούμενη Γεωργική Εκταση, % αρδευόμενη έκταση ως προς την συνολική Χρησιμοποιούμενη Γεωργική Έκταση-ΧΓΕ, η διαθέσιμη ανθρώπινη εργασία-Ε.Μ.Ε., η διαθέσιμη ιπποδύναμη των βασικών γεωργικών μηχανημάτων, οι επιφάνειες των αποθηκευτικών χώρων, ο αριθμός των ζώων ανά κατηγορία κ.λ.π..

1. ***2η Φάση***: Αφορά την διάρθρωση των κλάδων παραγωγής και της παραγωγικής εξειδίκευσης των επιχειρήσεων.

π.χ. % αξια παραγωγής κάθε κλάδου ως προς την συνολική αξια παραγωγής της επιχείρησης

1. ***3η Φάση:*** Αφορά την τεχνική ανάλυση των κλάδων παραγωγής και τον τρόπο χρησιμοποίησης των μεταβλητών συντελεστών παραγωγής, με στόχο την αξιολόγηση του βαθμού αποτελεσματικότητας των εφαρμοζόμενων τεχνικών παραγωγής, καθώς και του βαθμού εντατικοποίησης του παραγωγικού συστήματος των γεωργικών επιχειρήσεων.

 π.χ. - αποδόσεις των κλάδων παραγωγής

 - σύνθεση των μεταβλητών δαπανών

 - ύψος μεταβλητών δαπανών κ.λ.π.

**ΠΑΡΑΔΕΙΓΜΑ ΕΦΑΡΜΟΓΗΣ ΑΝΑΛΥΣΗΣ ΟΜΑΔΑΣ**

**(20 συνολικά επιχειρήσεων)**

|  |  |  |
| --- | --- | --- |
|  | **ΥΠΟΟΜΑΔΕΣ** |  |
| **Τεχνικοοικονομικοί δείκτες** | **Επικεφαλής** | **Μεσαία** | **Ουραγός** | **Επιχείρηση Χ** |
| *Οικονομικά αποτελέσματα* |  |  |  |  |
| Επιχειρηματικό Κέρδος/Χρησιμοποιούμενη Γεωργική Έκταση (€/ στρέμμα) | 12 | -3 | -9 | 1 |
| Ακαθάριστη Προστιθέμενη Αξία / Ετήσια Μονάδα Εργασίας (€/ Ε.Μ.Ε.) | 14280 | 9875 | 6453 | 11350 |
| Γεωργικό Οικογενειακό Εισόδημα /Χρησιμοποιούμενη Γεωργική Έκταση (€/ στρέμμα) | 105 | 78 | 45 | 89 |
| Αποδοτικότητα Ιδιόκτητων Κεφαλαίων (%) | 14 | 5 | 2 | 5,5 |
|  |  |  |  |  |
| *Μέγεθος χρησιμοποιούμενου συστήματος παραγωγής* |  |  |  |  |
| Χρησιμοποιούμενη Γεωργική Έκταση (στρέμματα) | 365 | 423 | 497 | 512 |
| Χρησιμοποιύμενες Ετήσιες Μονάδες Εργασίας (Ε.Μ.Ε.) | 2,5 | 3,1 | 3,2 | 3,8 |
| Διαθέσιμη ιπποδύναμη μηχανημάτων / Χρησιμοποιούμενη Γεωργική Έκταση (hp/στρέμμα) | 0,49 | 0,59 | 0,64 | 0,72 |
| Αξία σταθερού (μονίμου και ημιμονίμου) κεφαλαίου / Χρησιμοποιούμενη Γεωργική Έκταση (€/ στρέμμα) | 726 | 757 | 795 | 840 |
|  |  |  |  |  |
| *Διάρθρωση των κλάδων παραγωγής* |  |  |  |  |
| Εκταση καλλιεργούμενων σιτηρών / Χρησιμοποιούμενη Γεωργική Έκταση (%) | 25 | 33 | 40 | 34 |
| Έκταση λειμώνων/ Χρησιμοποιούμενη Γεωργική Έκταση (%) | 75 | 67 | 60 | 66 |
| Ακαθάριστη Αξία Ζωικής Παραγωγής /Συνολική Ακαθάριστη Αξία Παραγωγής Επιχείρησης (%) | 86 | 77 | 72 | 91 |
| Ακαθάριστη Αξία Παραγωγής Κλάδου Αγελάδων Γαλακτοπαραγωγής/Συνολική Ακαθάριστη Αξία Παραγωγής Επιχείρησης (%) | 51 | 47 | 46 | 47 |
| Ακαθάριστη Αξία Παραγωγής Κλάδου Χοιρινών/Συνολική Ακαθάριστη Αξία Παραγωγής Επιχείρησης (%) | 35 | 30 | 26 | 44 |
|  |  |  |  |  |
| *Τενικές παραγωγής/βαθμός εντατικοποίησης του παραγωγικού συστήματος* |  |  |  |  |
| Συνολική Ακαθάριστη Αξία Παραγωγής/ Χρησιμοποιούμενη Γεωργική Έκταση (€/ στρέμμα) | 630 | 579 | 513 | 665 |
| Μεταβλητές Δαπάνες / Χρησιμοποιούμενη Γεωργική Έκταση (€/ στρέμμα) | 329 | 296 | 272 | 410 |
| Βοσκοφόρτωση Βοοειδών (αγελάδων γαλακτοπαραγωγής)/Εκταση λειμώνων (Ζωικές Μονάδες Βοοειδών/Ha λειμώνων) | 2,6 | 2,4 | 2,2 | 2,3 |
| Απόδοση καλλιέργειας καρπού κριθαριού (κιλά /στρέμμα) | 400 | 320 | 250 | 300 |